نئچه ایل قاباق دوبئیده ایدیم. دونیا آنا دیلی گونونه یاخینلاشیردی. منه بیر ایمیل گلدی. ایستـهمیشدیلر، آنا دیلینه گؤره، بالاجا دا اولسا، بیرزاد یازام. گؤردوم بو قدر ساده، سو ایچیم، ایلیگیمیزه ایشلهین، قانیمزدا دولانان، آنجاق سورونلارا دؤنوشن قونودا یازماق، نئجه ده چتین اولور گاهدان؛ اؤز دیلیمده، اؤز دیلیمه یازماق!
بیر زاد یادیما دوشدو آنا دیلینین گاهدان نئجه ده سسسیز-سمیرسیز بیزده یاشادیغیندان. یازدیم:
اوروپادا وکیللیکله مشغول اولان بیر تانیش، هر زامان دوغما شهری تبریزه گلنده، شعر دئمَـگه باشلار!
اؤزو دئیردی، سانکی بوردا، اؤز یوردومدا، اؤز آنا دیلیمی دانیشاندا، ایکی- تایلی آغیر بیر تاختا قاپی اوزومه آچیلماغا باشلار. منده ییغیلان سؤزلر یاواش یاواش اوزه چیخار، دویغولاریمین اوستونو اؤرتن اؤرتوکلر آستا آستا قیراغا چکیلمَـگه باشلار. باشلارام شعر دئمَـگه!
دئمک کی، اینساندان بؤیوک بیر خلوت، طلب ائلهین شعر سؤیلهنیشینه، بو خلوتی یارادان، اونون آنا دیلی و آنا یوردو اولور. دئیردی یاشادیغی یئره قاییداندا بو قاپی خیردا خیردا باغلانماغا باشلایار و نهایت تمامن قاپانار. بیر ده قالار گلن ایللر بورایا گـلنه!
azb_Arab azb_Arab azb_Arab azb_Arab azb_Arab